**Beszámoló az Evangélizációs és Missziói Bizottság 2016. évi munkájáról**

Most, a „Reformáció 500” emlékévben gyakorta hallani: a reformáció egyfajta akadálymentesítés volt. Így igaz. Mert sok vívmányával közelebb hozta egymáshoz Istent és az embert. A kor egyre inkább megkövesedett hagyományait fellazította, friss levegőt hozott a teológiai gondolkodásba. És mindenekelőtt az Ige, a Szentírás középpontba állításával újra a lényegre, a legfontosabbra irányította a figyelmet. Ugyancsak ezt a célt szolgálta bizottságunk tevékenysége akkor, amikor több éves munkával alaposan áttekintettük egyházunk missziói tevékenységét. Amikor sok-sok belső kompromisszumot követően konkrét javaslatainkat megfogalmaztuk, nem akartunk mást, mint azt, hogy egyházunk teológiai gondolkodása és élete újra elsősorban krisztocentrikus legyen. Amikor „az árkok és a csatornák kitisztogatásáról” beszéltünk, csupán csak ennyit akartunk: lehetőleg semmi se akadályozza a Lélek szabad áramlását.

Meggyőződésünk, hogy egyházunk minden területén hangsúlyozottan kell jelen legyen a missziói gondolkodás és a missziói lelkület. Jézus Krisztus mindig a teljes embert gyógyította, a test gyengesége mellett soha nem feledkezett meg az emberi lélek gyarlóságairól, a bűnre fókuszálva Isten és ember kapcsolatáról. A diakónia egyik célja nyilvánvalóan az elesettek felkarolása, de Krisztus keresztjének felmutatása nélkül csak félmunkát végeznénk. Ahogyan oktatási intézményeinkben is a lényeget felejtenénk el, ha csak az oktatás színvonalára figyelnénk, és nem lenne hasonlóan lényeges a ránk bízott gyermekek és fiatalok Jézus Krisztushoz vezetése. Hatalmas lehetőség, hatalmas felelősség!

Ebben szerettünk volna katalizátorrá lenni. Őszintén sajnáljuk, hogy ez eddig nem sikerült. Meggyőződésünk, hogy nem rajtunk múlott. Egyetlen javaslatunk sem jutott el odáig, hogy legalább téma lett volna, vita tárgyát képezte volna. Az elmúlt években megtapasztalt és elszenvedett sok-sok „csavar” (és most igyekeztem finoman fogalmazni) arról győzött meg, hogy ma minderre nincs fogadókészség egyházunkban. Akkor is így van, ha az utóbbi zsinati üléseken váratlanul felbukkan egy-egy javaslatunk, melyet a magas rangú egyházi vezető szájából már lelkesebben fogad a zsinati közvélemény…

A Bizottság egyéb feladatait tisztességgel ellátta.

* az előírt és szükségszerű munkaüléseket megtartottuk;
* figyelemmel kísértük egyházunk missziói lelkészeinek a tevékenységét. Az országos missziói lelkész mellett a kerületi missziósok is rendszeresen részt vesznek a Bizottság ülésein;
* részt vettünk a Missziói Konzultáción Piliscsabán;
* ott voltam Piliscsabán a nyári missziói konferencián;
* figyelemmel kísértük és tanácsoltuk a missziói munkaágak munkáját. A beérkezett jelentések alapján erről jelentésem végén fogok beszámolni;

szolgáltam a Középhalmi Misszió csendeshetein;

* ott voltam a Missziói Központ igazgatótanácsi ülésein;
* részt vettem és szolgáltam a felvidéki magyar evangélikusok missziói napján Sajógömörben;
* részt vettem a Déli Egyházkerület missziói munkacsoportjának a megbeszélésein.

A munkaágak felelősei és beszámolóik:

* Országos missziói lelkészi szolgálat: - *Szeverényi János*; > 1. sz. melléklet
* Férfi misszió: - *Koháry Ferenc*; > 2. sz. melléklet
* Cigánymisszió: - *Bakay Péter;* > 3. sz. melléklet
* Repülőtéri misszió: - *dr. Fischl Vilmos*; > 4. sz. melléklet
* Középhalmi misszió (szenvedélybetegek): - *Péter Attila*; > 5. sz. melléklet
* FMEM (Felvidéki Magyar Evangélikus Misszió): *- Lóczy Tibor*; > 6. sz. melléklet

*Garádi Péter*; > 7. sz. melléklet; *Ferenczy Erzsébet*; > 8. sz. melléklet

* MTB (Magyar Testvéri Börtöntársaság): - *Roszik Gábor;* 9. sz. melléklet
* Börtönmisszió: - *Vári Krisztina;* 10. sz. melléklet
* Női misszió: - *Pintér Márta;* 11. sz. melléklet
* Zsidómisszió: - *Endreffy Géza*; > 12. sz. melléklet

A különböző munkaágakban igényes és sokrétű munka folyik. ***A mellékelt beszámolók terjedelméből is látható, hogy kiemelten fontos a romák között végzett szolgálatunk és a felvidéki magyar evangélikusok missziója (FMEM).*** Megérdemelné a missziói munkaág, hogy egyházunk éves költségvetésében nagyobb súllyal szerepeljen…

Kérem beszámolóm elfogadását.

Kiskőrös, 2017. február 1.

Lupták György

bizottsági elnök